Ander se woorde vlieg weer in virtuele konsert | Netwerk24
Deur AJ Opperman 08 Julie 2020 10:00
Dit bestaan uit toonsettings van ongepubliseerde gedigte wat talle mense op uitnodiging aan haar gestuur het.
Dié woordkuns het Barnard so ontroer dat sy besluit het om nog 'n konsert aan te bied en mense weer uit te nooi om hul verse aan haar te stuur.
Sy het die eerste konsert in Junie gehou.
Soos met die eerste konsert, bestaan Stuur vir my jou woorde II, uit nege toonsettings wat uitgevoer word.
"Ek het tydens die inperking besluit ek wil so iets aanbied," sê Barnard, wat bekend geword het as lid van die musiekduo Marimba.
"Ek het mense uitgenooi om enige woorde aan my te stuur. Daaruit het ek gekies wat om te toonset en by die konsert in te sluit.
"Iemand wat met die vorige konsert aan my vers gestuur het, het nou 'n ander vers gestuur, wat ek besluit om dit te gebruik. Selfs al het die persoon die vorige keer deelgeneem. Dis nie 'n kompetisie nie. Dit gaan nie oor wie se skryfkuns die beste is nie. Dit moet gewoon tot mý spreek. As ek glo dit het musikale moontlikhede, oorweeg ek dit."
Die musikant Leon Ecroignard begelei Barnard en die sangeres Anna Davel het soos met die vorige konsert, skilderye vir al nege liedjies geskilder.
Barnard se man, Wayne Raath, doen die beligting, klank en hy neem die konsert op.
Die verse wat Barnard dié keer ontvang het, het baie met 'n verbeeldingsvlug te maak.
Anna Davel Foto: Piers Braybrook
"Aanvanklik wou ek die tweede konsert se tema rondom die winter sentreer, maar ek het agtergekom mense wil nie juis nou van die winter hoor nie. Mense hunker na die natuur. Mense voel lus vir 'n toer. Daar is 'n behoefte aan uitkom, om vry te wees. En in hierdie konsert toer ons is – al is dit net in ons gedagtes."
• Kaartjies kan teen R60 by Quicket bespreek word. Die konsert kan op 24, 25 en 26 Julie gekyk word. 'n Skakel word aan jou gestuur sodra jy bespreek het.